यसकारण सुनील पौडेलविरुद्ध भ्रष्टाचार मुद्दा
सार्वजनिक पदको दुरुपयोग गरी गैरकानुनी सम्पत्ति आर्जन गरेको अभियोगमा नेपाल टेलिकमका तत्कालीन प्रबन्ध निर्देशक (हाल निलम्बित) सुनील पौडेलविरुद्ध अख्तियार दुरूपयोग अनुसन्धान आयोगले भ्रष्टाचार मुद्दा दायर गरेको छ ।
काठमाडौँ — सार्वजनिक पदको दुरुपयोग गरी गैरकानुनी सम्पत्ति आर्जन गरेको अभियोगमा नेपाल टेलिकमका तत्कालीन प्रबन्ध निर्देशक (हाल निलम्बित) सुनील पौडेलविरुद्ध अख्तियार दुरूपयोग अनुसन्धान आयोगले भ्रष्टाचार मुद्दा दायर गरेको छ ।अख्तियारले पौडेलविरुद्ध २३ करोड ७५ लाख रुपैयाँ बिगो बराबर जरिवाना र स्रोत नखुलेको सम्पत्तिबाट बढे–बढाइएको चलअचल सम्पत्ति जफतको माग गर्दै आइतबार विशेष अदालतमा मुद्दा दायर गरेको हो ।पौडेल २०६१ जेठ २० मा राष्ट्रिय सूचना प्रविधि केन्द्रको प्रशासकीय अधिकृतका रूपमा करारमा सेवा प्रवेश गरेका थिए । २०६२ माघ २८ सम्म उनी उक्त पदमा कार्यरत थिए । पछि २०६५ असार १२ मा पुनः करारमै नियुक्त पौडेल त्यसपछि निरन्तर सार्वजनिक पदमा बहाल थिए । त्यहींबाट २०७८ चैत २४ मा उनी नेपाल टेलिकमको प्रबन्ध निर्देशक नियुक्त भएका थिए । २०६१ मा सरकारी सेवामा बहाल रहेदेखि २०७९ फागुन ३० सम्ममा पौडेलले आर्जन गरेको सम्पत्तिमाथि अख्तियारले अनुसन्धान गरेको थियो । यो अवधिमा पौडेलले २४ करोड ९४ लाख रुपैयाँको कारोबार गरेको तर १ करोड १९ लाख रुपैयाँ बराबरको मात्रै वैध आय भेटिएको अख्तियारले जनाएको छ ।यसअघि सरकारी आर्थिक कारोबार विद्युतीय माध्यमबाट गर्ने राष्ट्रिय भुक्तानी प्रणाली (पेमेन्ट गेटवे) का उपकरण तथा परामर्श सेवा खरिदमा भ्रष्टाचार गरेको अभियोगमा २०८० असोज १५ मा पौडेलसहित नौविरुद्ध अख्तियारले भ्रष्टाचार मुद्दा दायर गरेको थियो । मुद्दा दायर हुँदा पौडेल टेलिकम प्रमुखमै थिए । उक्त मुद्दामा शुक्रबार विशेष अदालतले पौडेललाई दोषी ठहर गरिसकेको छ । मुद्दा अदालतमा विचाराधीन रहेकै बखत पौडेललाई गैरकानुनी सम्पत्ति आर्जन गरेको आरोपमा अख्तियारले पक्राउ गरेको थियो । अख्तियारका प्रवक्ता नरहरि घिमिरेले पदको दुरूपयोग गरी गैरकानुनी सम्पत्ति आर्जन गरेको र त्यो रकम विदेशी बैंकमा जम्मा गर्नेदेखि स्वदेशमै घरजग्गा खरिद, सेयर, बिमालगायतमा लगानी गरेको खुलेको र स्रोत नखुलेको सोही सम्पत्तिलाई बिगो कायम गरेर मुद्दा दायर गरिएको बताए । पौडेलले पेमेन्ट गेटवे खरिद र टेलिकममा रहँदा टेक्कापट्टामा कमिसन, आफ्नो तजबिजमा ठेकेदार कम्पनी छनोटलगायतबाट सम्पत्ति आर्जन गरेको तथा त्यो सम्पत्ति वैध बनाउन विभिन्न क्षेत्रमा लगानी गर्नेदेखि आफन्तका नाममा कायम गर्नेसम्मका अपराधमा संलग्न रहेको अख्तियारको अभियोगपत्रमा उल्लेख छ । कार्यकारी निर्देशक रहँदा टेन्डरको कोटेसन बनाई योजनाबद्ध रूपमा आफैंले चाहेको कम्पनीहरूसँग ठेक्का लगाएको पनि खुलेको छ । मिलेमतोमा ठेक्का लगाएबापत पौडेलले कमिसन रकम सिंगापुरका युनाइटेड ओभरसिज बैंकमा खाता खोली व्यवस्थापन गरेको र पछि बैंकबाट रकम ट्रान्सफर गरी दाइ अनिलमार्फत घरजग्गामा लगानी गरेको भेटिएको अख्तियार जनाएको छ । अख्तियारले अनिललाई पनि सम्पत्ति जफत प्रयोजनका लागि प्रतिवादी बनाएको छ । पौडेलले २०७७ र २०७८ मा मात्रै काठमाडौं र भक्तपुरका ७ ठाउँ र २०७४ मा पाल्पामा एक ठाउँमा आफन्तका नाममा जग्गा खरिद गरेका थिए । अहिले सुनीलका दाइ अनिल र शंकित शीतल पौडेलका नाममा भक्तपुरमा मात्रै सरकारी मूल्य ६ करोडभन्दा बढी कायम गरिएका ४ ठाउँमा जग्गा देखिएको छ । यो जग्गा पनि अकुत सम्पत्तिबाट आर्जन भएको अख्तियारको दाबी छ । पौडेलले भ्रष्टाचारको सम्पत्ति सिंगापुरको बैंकमा जम्मा गरेपछि त्यहींबाट आफन्तका नाममा ८ करोड ७९ लाख रुपैयाँ ट्रान्सफर गरेको देखिन्छ ।सुनीलले आफूलाई दाइले सापटीबापत रकम दिएको भन्दै अनियमितता नगरेको जिकिर गरेका छन् । तर, कसुर पुष्टि भएको भन्दै अख्तियारले मुद्दा दायर गरेको हो । अख्तियारले स्रोत नखुलेका सम्पत्तिबाट बढे बढाइएको अनिल र शंकित पौडेलका नाममा भएका घरजग्गा जफत गर्न पनि मागदाबी लिएको छ । सुनीलका नाममा विभिन्न ६ वटा बैंकमा मौज्दात २८ लाख रुपैयाँ र २ हजार १ सय ६७ अमेरिकी डलर पनि मुद्दाको किनारा नलागेसम्म रोक्का राख्न अख्तियारले मागदाबी गरेको छ । सुनीलले विदेशमा अरू थप शंकास्पद सम्पत्ति लुकाएको हुन सक्ने र यसको अनुसन्धान अझै जारी रहेकाले पूरक मुद्दा जान सक्ने भन्दै मुद्दाको अनुसन्धानलाई खुलै राखेर अभियोगपत्र दायर गरिएको अख्तियारले जनाएको छ । अख्तियारले सुनीलले गैरकानुनी सम्पत्ति शुद्धीकरण गरेको कसुरमा उनीविरुद्ध सम्पत्ति शुद्धीकरण अनुसन्धान विभागबाट र राजस्व छलीको कसुरमा राजस्व अनुसन्धान विभागबाट छुट्टै अनुसन्धान गर्न पनि सिफारिस गरेको छ । दुवै विभागले उनलाई गैरकानुनी सम्पत्ति मुद्दामा तारिखमा छुटी जाने भएमा त्यहींबाट अख्तियारमार्फत उपलब्ध गराउन पत्र पठाएका छन् ।